P. Frešo, poslanec: (2009-12-10):
Úplný záver a útlu korunku nasadili, nasadilo ministerstvo tým, že ani druhé uznesenie, ktoré ho zaväzovalo dodať správu do 8. októbra, nebolo schopné ministerstvo dodržať. V tomto zmysle musím konštatovať, že to, čo sme mali, naše podozrenia od začiatku na tomto ministerstve, myslím tým od marca-apríla, že jednoducho nie je pod kontrolou parlamentu tak, ako má byť, jednoducho sa napĺňa a stále tento stav trvá. Úplne na úvod sa chcem opýtať pána ministra, začnem rovno v strede, prisľúbil na výbore, že nám dá korešpondenciu s firmou Interblue Group. Pán minister, musím vám povedať, že ste nám dali tie isté veci, ktoré sme mali na poslaneckom prieskume, a pritom vieme, že sú možno ďalší jeden, dva listy k dispozícii. Inými slovami, nedodržali ste, čo ste sľúbili. A ak to môžete ešte teraz napraviť, povedať pracovníkom, nech nám teraz tu na stôl rozdajú tú korešpondenciu, budem veľmi, veľmi rád. Lebo jednoducho, takto to nejde. Takto to nejde. Vy ste to prisľúbili. My sme dostali e-mail. V tom e-maili jednoducho chýba fax od pani Luetken, že nezaplatí, nezaplatí ďalších 15 mil. eur, a ďalšie možno doklady. Chcem vás na to naozaj upozorniť. My túto svoju prácu berieme vážne a treba naozaj vážne brať aj parlament a jeho kontrolnú funkciu. K samotnej správe by som sa rád vyjadril, nakoľko práve z týchto dôvodov, ktoré som teraz vymenoval, včera som navrhol spolu s opozičnými poslancami, aby sme išli robiť ďalší poslanecký prieskum. Jednoducho to podozrenie, že pán minister nemá v rukách to ministerstvo, trvá. Chceli sme mu pomôcť tým, že pôjdeme na poslanecký prieskum. Koaliční kolegovia to zamietli, považujem to za chybu a považujem to zároveň aj za prevzatie politickej zodpovednosti zo strany koaličných strán za to, čo sa s touto zmluvou nielen udialo, ale čo sa ešte udeje. K samotnej správe, keďže sme ju už dostali, by som povedal pár slov. Aj pán minister vo svojom úvodnom vystúpení, a to mu musím uznať, skonštatoval to, čo hovoríme od marca-apríla prakticky na každej tlačovej konferencii. A to je to, že táto zmluva je jednostranne výhodná pre kupujúceho a je nevýhodná pre Slovensko. Dokonca skonštatoval aj to, čo sme hovorili na prvých tlačových konferenciách, že je rozdiel medzi tým, čo schválila vláda, a je rozdiel medzi tým, čo je skutočne v zmluve. Trvalo to trištvrte roka, než táto vláda dokázala túto svoju chybu priznať. Ja som pôvodne rozmýšľal, že sem prinesiem všetky tie dôkazy, alebo respektíve všetky tie volania po dôkazoch, ktoré pán premiér sa ich dovolával, že aby sme dokázali, že kto predával drahšie, aby sme dokázali, že sa dalo predať lepšie, kde vyzýval opozíciu, vyzýval médiá, všetky tie silné reči. Môžete si ich nájsť v ktoromkoľvek proste zázname alebo v niektorom z mojich blogov. Ale chcem upriamiť pozornosť na jednu vážnejšiu záležitosť. A tá vážnejšia záležitosť je, že je 10. decembra. My sme nedostali doplatok 15 mil. eur a hrozí nám reálne, že si firma Interblue Group od nás vyžiada ďalšie emisie za sumu 5,5 eur za tonu. To je reálna hrozba, ktorej táto vláda nedokázala čeliť. To je reálna hrozba, o ktorej nenájdete ani pol slova, ako ju riešiť v tejto správe. A pritom podotýkam, že nielen o realizovaných, ale aj o plánovaných predajoch mala táto správa pojednávať. Inými slovami, pokiaľ naozaj toto ministerstvo bude nekonať, tak ako doteraz, tak sa dostaneme do situácie, kedy ďalších 8 mil. ton jednoducho nedostaneme zaplatené tak, ako sa patrí. To znamená, že utrpíme ďalšiu stratu. Ja si myslím, že v tomto je kľúčová otázka toho, o čom sa dnes bavíme. Toto je kľúčová otázka toho, o čom sa dnes bavíme, lebo máme zmluvu, ktorá je nevýhodná, máme za sebou nejaké predaje, ktoré už táto vláda ani nenaznačila, že by bola ochotná dať do poriadku. Dokonca máme partnera, ktorý nám nedal doplatok, a tvárime sa, že s týmto partnerom ideme ďalej vyjednávať. My keď sme si vypýtali, preto som hneď začal s tým, a, pán minister, znova to pripomeniem, tu korešpondenciu a komunikáciu s Interblue Group pre poslancov, sľúbili ste to na výbore, nemáme to. Nemáme to, inými slovami, ja vám poviem, ako to je po tých poslaneckých prieskumoch, ktoré som ja videl. To, čo som videl, bolo, že tá korešpondencia je zhruba na úrovni pár e-mailov a v zásade ani žiadneho nezrealizovaného stretnutia. O tomto som chcel rozprávať na poslaneckom prieskume. A o tomto si myslím, pán minister, že by ste mali informovať aj Národnú radu, lebo naozaj hrozí, hrozí, že nielenže nedostaneme zaplatené, ale hrozí, že ten kontrakt bude ďalej, ďalej trvať. A že v súvislosti s týmto kontraktom znova budeme za polovicu predávať my Slováci, za polovicu oproti Čechom, za menej ako polovicu oproti Maďarom. A to už nehovorím o ďalších a ďalších prípadoch. Veľmi, veľmi mi na tom vadí, že napriek tomu, že aj opozícia ponúkla súčinnosť, aby sme tu tento problém vyriešili, aj opozícia bola aktívna, aby sa táto škandalózna zmluva zmenila. Boli sme ochotní naozaj sériu poslaneckých prieskumov urobiť, boli sme ochotní vyvinúť aj tlak, tak jednoducho toto vláda nevyužila. Zobrala si to pod svoju kuratelu. Prehodili si ministerské stoličky traja, štyria, piati, prehodili sa tam stranícke tričká, ale kontrakt beží ďalej. Moje naozaj také veľmi vnútorné podozrenie, ale za ktoré zobrala, zobrala súčasná vládna koalícia zodpovednosť, je, že tento kontrakt sa nepodarí vyriešiť do volieb. Je to najväčšia kauza, suverénne najväčšia a najznámejšia kauza, akú táto vláda spravila. Táto správa vzhľadom na to, že sa tam konštatuje, že naozaj, naozaj je tá zmluva nevýhodná, aj keď sa tam rozpráva o tom procese obstarania, ktorý teda myslím si, že asi nikto z nás, ako sme tu, by nenazval transparentným. Jej ťažisko leží v tom, že sa jedná o miliardy, že sa jedná o miliardy, o ktoré sme už prišli. A že navyše môžeme o ďalšie miliardy prísť. Ja to dám ešte do jedného súvisu, lebo sme na pôde Národnej rady, a dám to do jedného súvisu, ktorý súvisí s vami poslancami, špeciálne s poslancami koalície. Ten výnos, ktorý mal byť z predaja emisií, mal ísť na zatepľovanie. Pre tých z vás, ktorí sa len trochu informujete u ľudí, ktorí zateplenie realizujú, tak zistíte, že sa jedná o činnosť, ktorá je veľmi, veľmi náročná na personál, to znamená, veľa ľudí to dokáže zamestnávať. Dokáže to veľa ľudí zamestnávať, je to účinný nástroj boja proti kríze. Inými slovami, nechávate ľuďom prácu. Je to účinný nástroj boja proti kríze, ale keď predávate za polovicu, tak môžete len polovicu naozaj dať na zatepľovanie a môžete len polovicu ľudí zamestnať oproti tomu, čo by ste naozaj skutočne mohli. Odporúčam v tomto zmysle pozrieť si, ako ten prípad riešili v Čechách a za koľko tam predávali. A ja si pamätám, ako postupne sa prihlasovali vysokí ministerskí úradníci, potom vysokí, dokonca, dokonca ministri bývalí, a prihlasovali sa k cenám, ktoré boli dvojnásobné oproti Slovensku. Prečo to hovorím vám poslancom? Lebo vy budete o chvíľu mať voľby. Vy budete sa zodpovedať svojim ľuďom. A vy im budete musieť vysvetliť, čo ste urobili pre zápas s krízou. Zatepľovanie nie je žiaden abstraktný program. Nie je to proste niečo, čo sa dá pochopiť iba teoreticky, niečo, čo naozaj nemá reálny hmatateľný dôkaz. Inými slovami, vy budete musieť ľuďom vysvetliť, prečo polovica z nich, ktorá mohla byť zúčastnená zatepľovania a ktorá mohla z toho mať prácu, jednoducho ju nemá. V tomto zmysle má opozícia veľmi čisté svedomie. A špeciálne po tom včerajšom poslaneckom prieskume, zamietnutom, naozaj veľmi čisté svedomie. Urobili sme, čo sme vedeli. To sa ale nedá povedať o vládnej koalícii. To sa nedá rovnako povedať o tejto správe, ktorá nepojednáva o tom hlavnom, a to, že čo s tou zmluvou bude. A preto ja dávam návrh uznesenia, aby sme túto správu vrátili ministerstvu životného prostredia na dopracovanie. A aj poviem, dopracovať v ktorej časti, dopracovanie o úhrade nedoplatku 15 mil. eur a o vypovedaní zmluvy alebo ukončení zmluvy s Interblue Group samotnej. To je presne text toho, čo som včera navrhoval na poslaneckom prieskume a teraz chcem, aby o tom hlasovala Národná rada. A pokiaľ naozaj koalícia sa otočí chrbtom v otázke boja proti kríze voči vlastným ľuďom, tak nech to jednoducho národ vidí. Ďakujem pekne za pozornosť. (Potlesk.)